Tienermeisies, jong man opgespoorAnnika Lindeque (16), Christiena Diedricks (16) en Rohan Swart (20 Die twee tienermeisies en ’n jong man wat vroeër vandeesmaand in Randfontein aan die Wes-Rand vermis geraak het, is opgespoor. Sers. Carmen Hendricks, woordvoerder van die polisie, het aan Maroela Media bevestig Annika Lindeque (16), Christiena Diedricks (16) en Rohan Swart (20) is Donderdag ongedeerd in KwaZulu-Natal gevind en is reeds terug by hul ouerhuise. Hendricks wou nie in dié stadium meer besonderhede bekendmaak nie. Maroela Media het vroeër berig Lindeque, Diedricks en Swart is op 5 November die laaste keer gesien toe Swart na bewering die tienermeisies by Hoërskool Riebeeckrand gaan oplaai het. Die meisies het die betrokke dag eksamen geskryf. Volgens Pink Ladies, ŉ organisasie wat hom daarop toespits om vermiste mense op te spoor, het een van die meisies na bewering die betrokke dag ’n brief gelaat waarin sy skryf dat hulle gaan wegloop.